Diari Oficial de la Generalitat Valenciana


Sumari del DOGV 9459, del 28-10-2022 (2022/9864)

ORDRE 61/2022, de 25 d'octubre, de la consellera d'Educació, Cultura i Esport, per la qual es convoquen per a l'exercici 2022 subvencions a la difusió del llibre i la lectura i s'aproven les bases reguladores que regiran el procediment d'aquesta convocatòria.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9459

Data del DOGV
:   28-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9864


Data del document
:   25-10-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDRE 61/2022, de 25 d'octubre, de la consellera d'Educació, Cultura i Esport, per la qual es convoquen per a l'exercici 2022 subvencions a la difusió del llibre i la lectura i s'aproven les bases reguladores que regiran el procediment d'aquesta convocatòria. [2022/9864]  
La Generalitat, segons estableix l'article 49.1.4 de l'Estatut d'Autonomia, té competència exclusiva en matèria de cultura. D'acord amb això, resulta oportú potenciar la labor i iniciativa dels llibreters i llibreteres, il·lustradors i il·lustradores, tipògrafs i tipògrafes, escriptors i escriptores, editors i editores, bé individualment o a través de les seues associacions i fundacions, així com de les associacions del sector del llibre i la lectura en l'àmbit competencial de la Generalitat.  
Amb l'aprovació d'aquesta ordre es pretén convocar per a l'exercici 2022 les subvencions a la difusió del llibre i la lectura, alhora que aprovar les bases que han de regir aquesta convocatòria.  
Per Ordre 83/2016, de 12 de desembre, de la Conselleria d'Educació, Investigació, Cultura i Esport, s'establiren les bases reguladores per a la concessió de subvencions a la difusió del llibre i la lectura (DOGV 7937, 15.12.2016), modificada per l'Ordre 5/2019, de 27 d'agost, de la Conselleria d'Educació, Cultura i Esport.  
  
Mitjançant l'apartat 4 de l'Ordre 19/2022, de 7 d'abril, de la Conselleria d'Educació, Cultura i Esport, per la qual es deroguen diverses ordres reguladores de subvencions d'aquest departament, s'aprova la derogació de l'Ordre 83/2016, de 12 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la difusió del llibre i la lectura, modificada parcialment per l'Ordre 5/2019, de 27 d'agost, de la Conselleria d'Educació, Cultura i Esport.  
  
Aquestes subvencions estan incloses dins del Pla estratègic de subvencions 2020-2023 de la Conselleria d'Educació, Cultura i Esport, aprovat per la Resolució de 23 de març de 2020 (DOGV 8963, 30.11.2020), tenint com a finalitat afavorir les iniciatives de llibreters i llibreteres, il·lustradors i il·lustradores, tipògrafs i tipògrafes, escriptors i escriptores, editors i editores, fundacions i associacions del sector del llibre i la lectura en l'àmbit de la Generalitat.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és ampliar en la gestió de subvencions a la difusió del llibre i la lectura el principi de concurrència, així com els principis d'objectivitat, igualtat i no-discriminació.  
  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius perseguits.  
  
El principi de seguretat jurídica també es compleix, ja que la norma s'ha elaborat de manera coherent amb la resta de l'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar.  
A més, durant la tramitació de la norma ha quedat garantit el principi de transparència mitjançant la publicació oficial del projecte normatiu en el DOGV, a l'efecte que poguera ser conegut per la ciutadania aquest text mitjançant el tràmit d'informació pública.  
Així mateix, s'han seguit les regles de procediment per a l'elaboració dels reglaments autonòmics contingudes en l'article 43 de la Llei 5/1983, de 30 de desembre, del Consell.  
En aplicació del principi d'eficiència, la regulació plantejada no implica càrregues administratives innecessàries o accessòries ni major consum dels recursos públics.  
Per tot això, en aplicació de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i dels preceptes aplicables de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament general de subvencions; i en virtut de les atribucions que em confereixen l'article 28 de la Llei 5/1983, de 30 de desembre, del Consell; l'article 160.2 de l'esmentada Llei 1/2015, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport,  
  
  
ORDENE  
  
Primer. Objecte i finalitat  
Convocar per a l'exercici 2022 les subvencions, en règim de concurrència competitiva, destinades a la difusió del llibre i la lectura.  
Les ajudes tenen com finalitat afavorir les iniciatives de llibreters i llibreteres, il·lustradors i il·lustradores, tipògrafs i tipògrafes, escriptors i escriptores, editors i editores, fundacions i associacions del sector del llibre i la lectura en l'àmbit de la Generalitat, que suposen la difusió i promoció del sector del llibre valencià.  
  
Segon. Crèdit pressupostari  
Al finançament de les ajudes que es preveuen en aquesta ordre es destinen 1.000.000 d'euros com a màxim, a càrrec a l'aplicació pressupostària 03.67.36.855.72, capítol IV, línia de subvenció S7629000, dels pressupostos de la Generalitat 2022. Aquesta quantitat no suposa increment de la despesa aprovada per la Llei 8/2021, de 30 de desembre, de pressupostos de la Generalitat per a l'exercici 2022. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei general de subvencions.  
  
  
Tercer. Aprovació de les bases i dels models de la convocatòria  
1. Aprovar les bases per les quals es regeix aquesta convocatòria, així com els models que figuren identificats com annexos II al IV.  
2. Incloure, com a annexos d'aquesta convocatòria, els següents:  
a) Annex I: bases de la convocatòria, les bases que se citen i figuren en l'annex I constitueixen el text normatiu i el procediment a què podran acollir-se els destinataris del règim d'ajudes que en aquestes s'estableixen.  
b) Annex II: model de domiciliació bancària (en cas de nou perceptor o canvi de número de compte bancari).  
c) Annex III: sol·licitud de subvencions per a la difusió del llibre i la lectura amb les dades de l'entitat o persona sol·licitant i declaracions responsables que s'exigiran necessàriament per a poder presentar la sol·licitud.  
d) Annex IV: memòria econòmica i compte justificatiu que inclourà una relació classificada i numerada de manera correlativa de les despeses de l'activitat, amb identificació del creditor/a i del document de despesa o factura, la data d'emissió, l'objecte de l'activitat recollit en el document de despesa o factura, l'import de la mateixa, desglossat base imposable i IVA.  
  
Quart. Termini de presentació de sol·licituds  
1. El termini de presentació de les sol·licituds serà de 15 dies hàbils a comptar des de l'endemà de la publicació d'aquesta ordre en el Diari Oficial de la Generalitat Valenciana.  
2. L'incompliment d'aquest termini determinarà automàticament l'exclusió.  
  
Cinqué. Sol·licituds i documentació  
1. Les sol·licituds i la documentació acreditativa es presentaran, exclusivament, de manera telemàtica, d'acord amb el que disposa l'article 14.2 de la Llei 39/2015, d'1 d'octubre, del procediment administratiu comú, que estableix, per a les persones jurídiques, l'obligatorietat de relacionar-se per mitjans electrònics amb l'Administració. Per a poder realitzar la presentació telemàtica, serà necessari disposar de qualsevol dels sistemes d'identificació electrònica previstos en l'article 9 de la Llei 39/2019, d'1 d'octubre, del procediment administratiu comú de les administracions públiques: certificats electrònics qualificats de signatura electrònica, certificats electrònics qualificats de segell electrònic o sistemes de clau concertada o qualsevol un altre que les administracions consideren vàlid.  
2. S'accedirà a l'apartat Serveis en línia de la seu electrònica de la Generalitat https://sede.gva.es a través de l'adreça següent: https://www.tramita.gva.es/ctt-att-atr/asistente/iniciarTramite.html'tramite=DGM\_SUB\_SUGUS&version=1&login=c&idioma=va&idCatGuc=PR&idProcGuc=14320  
La sol·licitud ha d'anar signada per la persona legalment autoritzada, utilitzant exclusivament els mitjans electrònics facilitats pels servidors d'informació de la Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Caldrà disposar d'algun dels sistemes de signatura electrònica admesos en la seu electrònica de la Generalitat. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica.  
Aquesta sol·licitud incorpora una declaració responsable per mitjà de la qual qui sol·licita manifesta, sota la seua responsabilitat, que totes les dades recollides en la sol·licitud i en els annexos que hi adjunta són verídiques i que es troba en possessió de la documentació que ho acredita, i queda a disposició de la Direcció General de Cultura i Patrimoni per a la posterior comprovació, control i inspecció que s'estimen oportuns.  
La presentació de la sol·licitud per a optar a aquesta ajuda implica la plena acceptació per la persona sol·licitant de la present resolució i les bases per les quals es regeix aquesta convocatòria.  
La introducció de dades en l'aplicació haurà de fer-se d'acord amb els models i les instruccions que es disposen en el manual d'ajuda que estarà disponible en la pàgina web de la Conselleria d'Educació, Cultura i Esport: http://www.ceice.gva.es/va/web/libro/convocatorias-de-ayudas  
  
Hi ha una adreça de correu d'assistència tècnica, generalitat\_en\_gnq@wjh.hj, destinada a resoldre qualsevol problema tècnic relacionat amb la presentació electrònica de la sol·licitud.  
3. Les notificacions i comunicacions es practicaran únicament a través de mitjans electrònics de conformitat amb els articles 14.2, 41 i 43 de la Llei 39/2015, d'1 d'octubre, del procediment administratiu comú de les administracions públiques.  
4. La sol·licitud inclourà com a annexos els següents:  
- Sol·licitud de subvencions a la difusió del llibre i la lectura, amb les dades de l'entitat o persona sol·licitant i declaracions responsables que s'exigiran necessàriament per a poder presentar la sol·licitud.  
- Memòria econòmica i compte justificatiu que inclourà una relació classificada i numerada de manera correlativa de les despeses de l'activitat, amb identificació del creditor/a i del document de despesa o factura, la data d'emissió, l'objecte de l'activitat recollit en el document de despesa o factura i l'import d'aquesta, desglossat base imposable i IVA.  
  
- Model de domiciliació bancària (en cas de nou perceptor o canvi de número de compte bancari).  
5. La sol·licitud estarà acompanyada per la següent documentació:  
5.1. Documentació general:  
a) Memòria de les activitats dutes a terme en relació amb la finalitat de la subvenció sol·licitada, amb indicació de les activitats realitzades, el cost de l'activitat, i dels resultats obtinguts. La memòria haurà d'estar firmada per qui represente legalment l'entitat sol·licitant.  
  
b) Factures i resta de documents de valor probatori equivalent, amb validesa en el tràfic jurídic mercantil o amb eficàcia administrativa, de les despeses realitzades que hauran de correspondre de manera indubtable a l'activitat per a la qual se sol·licita la subvenció. En tots aquests documents s'haurà de fer constar clarament que han sigut emesos a nom de l'entitat sol·licitant i estaran datats entre l'1 d'abril de 2021 i el 31 de març de 2022, ambdós inclosos.  
Les factures hauran d'estar indexades, ordenades amb relació a les despeses presentades i numerades seguint l'ordre establit en l'annex IV (memòria econòmica).  
c) Justificants de pagament de les despeses i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, incorporats en la relació a què es fa referència anteriorment, degudament indexats i ordenats. Els justificants de pagament consistiran en:  
c.1) Per a les factures pagades per mitjà de transferència bancària, document o extracte bancari que incloga la persona titular del compte, el proveïdor o proveïdora a qui es realitza el pagament, la data de pagament i les quantitats abonades; en el concepte de la transferència haurà de figurar el número de factura i el concepte abonat.  
c.2) Per a les factures pagades per mitjà de xec bancari o pagaré, còpia d'aquest i un document o extracte bancari en què conste que han sigut efectivament compensats en el compte del pagador. En el cas de pagarés, la data del venciment del pagaré haurà de ser anterior a la data de finalització del termini de presentació de sol·licituds.  
c.3) Per a factures pagades en efectiu, s'hi adjuntarà un rebut de la proveïdora o proveïdor degudament firmat i segellat per aquest en què conste: número de factura, NIF de la proveïdora o proveïdor, data i import. Els pagaments en efectiu s'ajustaran a les limitacions establides en l'article 7.1 de la Llei 7/2012, de 29 d'octubre, de modificació de la normativa tributària i pressupostària, i d'adequació de la normativa financera per a la intensificació de les actuacions en la prevenció i lluita contra el frau (BOE 261, 30.10.2012).  
d) Certificat, per part de qui represente legalment l'entitat sol·licitant, que acredite que les factures corresponen a les activitats objecte de subvenció.  
e) NIF de l'entitat sol·licitant.  
5.2. Documentació específica  
En el cas que l'entitat sol·licitant siga una associació o fundació de llibreres o llibrers, de llibreres o llibreres d'ocasió, d'il·lustradores o il·lustradors, d'escriptores o escriptors, d'editores o d'editors o de tipògrafes o tipògrafs, o una associació o fundació del sector del llibre i la lectura en l'àmbit competencial de la Generalitat, la sol·licitud haurà d'anar acompanyada dels documents següents:  
a) Estatuts de l'entitat inscrits en el registre públic corresponent.  
  
b) Document acreditatiu amb el número de registre de l'entitat.  
c) Document de l'acord de l'òrgan directiu de l'entitat, ja siga assemblea general o junta directiva, en el qual es nomena la persona representant de l'entitat.  
6. Els documents justificatius de les despeses subvencionables es presentaran en el moment de la sol·licitud.  
7. D'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, l'entitat sol·licitant podrà autoritzar expressament l'Administració perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència.  
En el cas de no subscriure la corresponent autorització, qui sol·licita tindrà l'obligació d'aportar els documents següents:  
a) Certificat positiu de l'Agència Estatal d'Administració Tributària que acredite que es troba al corrent de les seues obligacions.  
b) Certificat de la Tresoreria General de la Seguretat Social que acredite que es troba al corrent en el compliment de les seues obligacions amb la Seguretat Social, o bé n'està exempt.  
c) Certificat de les direccions territorials de la Conselleria d'Hisenda i Model Econòmic acreditatiu que no té deutes de naturalesa tributària amb la Generalitat.  
d) Còpia del document nacional d'identitat (DNI) de qui realitza la sol·licitud, si és persona física, i, si és persona jurídica, còpia del document nacional d'identitat de qui ostenta la representació legal.  
  
En el cas que els documents que s'han d'adjuntar a la sol·licitud de concessió de les ajudes ja estigueren en poder de qualsevol òrgan de l'administració actuant, l'entitat sol·licitant podrà acollir-se al que estableix l'apartat d de l'article 53 de la Llei 39/2015, d'1 d'octubre, del procediment administratiu comú de les administracions públiques, sempre que es faça constar la data i l'òrgan o dependència en què van ser presentats, o si escau emesos, i que no hagen transcorregut més de cinc anys des de la finalització del procediment al qual corresponguen.  
  
8. En els supòsits d'impossibilitat material d'obtindre la documentació, l'òrgan competent podrà requerir a l'entitat sol·licitant la seua presentació, o, a falta d'això, l'acreditació per altres mitjans dels requisits a què es refereix el document.  
9. A més de la documentació assenyalada en aquest apartat, la Direcció General de Cultura i Patrimoni, com a òrgan instructor, podrà, en qualsevol moment de la tramitació de l'expedient, demanar qualsevol altra informació que considere necessària per al millor coneixement i comprensió de l'aplicació de la subvenció.  
10. Quan la sol·licitud no reunisca els requisits exigits, o no s'acompanye la documentació que, d'acord amb aquesta ordre, resulte exigible, es notificarà a la persona sol·licitant la causa que impedeix la continuació del procediment i se la requerirà perquè, de conformitat amb l'article 68.1 de la Llei 39/2015, d'1 d'octubre, del procediment administratiu comú de les administracions públiques, en el termini de 10 dies esmene la falta o acompanye els documents preceptius, amb indicació que, si així no ho fa, es considerarà que ha desistit de la seua petició, prèvia resolució que haurà de ser dictada en els termes previstos en l'article 21 de l'esmentada Llei 39/2015.  
11. La presentació de la sol·licitud, junt amb la corresponent documentació, suposa l'acceptació de les bases que s'estableixen en aquesta ordre.  
  
Sisé. Criteris per a determinar l'import de la subvenció  
1. Les subvencions seran concedides d'acord amb els principis de publicitat, transparència, objectivitat, igualtat i no-discriminació, mitjançant el procediment de concurrència competitiva, a les persones o entitats sol·licitants que complisquen els requisits establits i realitzen les activitats objecte de subvenció.  
2. Per determinar l'import s'atendran els criteris d'atorgament establits en les bases sisena i setena d'aquesta ordre.  
  
Seté. Termini de resolució i notificació  
1. El termini màxim per a resoldre i notificar la resolució serà de sis mesos a comptar de la publicació de la present convocatòria en el Diari Oficial de la Generalitat Valenciana.  
2. Les sol·licituds sobre les quals no es dicte una resolució expressa en aquest termini podran entendre's desestimades o denegades, sense perjudici de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Huité. Notificació o publicació dels tràmits del procediment  
1. El mitjà de notificació de cada un dels tràmits d'aquest procediment serà a través dels mitjans electrònics, excepte la notificació de la resolució que es publicarà en el Diari Oficial de la Generalitat Valenciana i en la pàgina web de la Conselleria d'Educació, Cultura i Esport.  
  
2. Les subvencions concedides seran objecte de publicació en la Base de Dades Nacional de Subvencions  
  
  
DISPOSICIÓ FINAL  
  
Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 25 d'octubre de 2022  
  
La consellera d'Educació, Cultura i Esport,  
RAQUEL TAMARIT IRANZO  
  
  
ANNEX I  
Bases de la convocatòria per a la concessió de subvencions a la difusió del llibre i la lectura  
  
Les subvencions regulades en aquesta ordre, de conformitat amb l'article 3.2 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, estan exemptes de notificació a la Comissió Europea ja que les subvencions que s'atorgaran són considerades com a ajudes a la cultura i la conservació del patrimoni, per la seua naturalesa i per les activitats de les entitats beneficiàries, no suposen un avantatge econòmic que falseja la competència i no afecten els intercanvis entre estats membres, i estan d'acord amb les finalitats i les activitats que estableix l'article 53 del Reglament (UE) número 651/2014, de la Comissió, de 17 de juny de 2014, pel qual es declaren determinades ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea publicat el 30 de març de 2010.  
  
  
Primera. Objecte i finalitat  
1. La present ordre estableix les bases reguladores que regiran el procediment de gestió i concessió de les subvencions destinades a la difusió del llibre i la lectura per a l'exercici 2022.  
Les bases i el procediment d'aquesta ordre constitueixen el text normatiu a què s'han d'acollir les entitats destinatàries del règim d'ajudes que s'hi estableix.  
2. Seran objecte de subvenció les activitats següents:  
a) L'organització, gestió i/o la participació en les fires del llibre no internacionals del llibre o del llibre d'ocasió de l'Estat espanyol, i en les fires del llibre i del llibre d'ocasió, locals o generals, amb arrelament o repercussió i interés cultural a la Comunitat Valenciana.  
b) Organització i realització d'activitats de difusió i promoció de la lectura i del llibre valencià realitzades per associacions o fundacions de llibreres i llibrers, llibreres i llibrers d'ocasió, il·lustradores i il·lustradors, tipògrafes i tipògrafs, editores i editors, així com per associacions i fundacions d'escriptores i escriptors o del sector del llibre i la lectura.  
  
c) Les despeses de funcionament generades per l'activitat de les associacions o fundacions. Les despeses corresponents a les retribucions del personal dependents de les entitats beneficiàries es consideraran despeses de funcionament en tot cas.  
3. Queden excloses expressament de les subvencions regulades en aquesta ordre les despeses protocol·làries i de representació, així com les despeses de transport de tipus privat.  
4. No està prevista la subcontractació amb terceres persones de l'activitat per a la qual se sol·licite la subvenció, ni tan sols en els límits establits en l'article 29 de la Llei 38/2003, de 17 de novembre, general de subvencions.  
  
Segona. Entitats beneficiàries, requisits i forma d'acreditació  
  
1. Podran optar a aquesta subvenció les associacions o fundacions de llibreres i llibrers, de llibreres i llibrers d'ocasió, d'il·lustradores i il·lustradors, de tipògrafes i tipògrafs i d'editores i editors, així com les associacions i fundacions d'escriptores i escriptors o del sector del llibre i la lectura, l'activitat de les quals es realitze en l'àmbit competencial de la Generalitat i complisquen les condicions per a ser beneficiàries establides en aquesta ordre.  
2. També podran ser entitats beneficiàries els centres valencians en l'exterior regulats per la Llei 11/2007, de 20 de març, de la Generalitat, de comunitats de valencians en l'exterior, que estiguen registrats en el registre de centres valencians en l'exterior adscrit a la direcció general de la Generalitat competent en matèria de comunitats de valencians en l'exterior, sempre que complisquen les condicions exigides en aquesta convocatòria.  
3. L'acreditació d'aquests requisits es durà a terme en el moment de la presentació de la sol·licitud amb l'aportació de la documentació justificativa corresponent.  
4. No podran obtindre la condició de beneficiàries de les subvencions aquelles entitats en les quals concórrega alguna de les circumstàncies que estableix l'article 13 de la Llei 38/2003, de 17 de novembre, general de subvencions. Tampoc podran ser beneficiàries les entitats que no es troben al corrent en el compliment de les obligacions tributàries i davant de la Seguretat Social, de conformitat amb el que estableixen els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. Aquest requisit s'haurà d'acreditar amb anterioritat a dictar la proposta de resolució, així com en els processos de justificació de la subvenció concedida, en cas de no haver atorgat la persona sol·licitant l'autorització expressa a l'Administració valenciana perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
  
Les persones i entitats beneficiàries hauran de complir, així mateix, les obligacions de publicitat previstes en l'apartat 4 de l'article 18 de la Llei 38/2003, de 17 de novembre, general de subvencions, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Aquesta difusió es realitzarà preferentment a través de les corresponents pàgines web.  
5. L'obtenció concurrent d'altres aportacions que siguen incompatibles amb aquesta subvenció podrà donar lloc a la modificació de la resolució de concessió.  
  
Tercera. Obligacions de les entitats beneficiàries  
1. A tots els efectes, són obligacions aquelles establides en l'article 14 de la Llei 38/2003, de 17 de novembre, general de subvencions.  
  
2. A més de les obligacions que amb caràcter general s'estableixen en l'article 14 de la Llei 38/2003, de 17 de novembre, general de subvencions, seran obligacions de les entitats beneficiàries de la subvenció les següents:  
a) Complir, si és el cas, les obligacions de publicitat previstes en els articles 3.2 i 3.3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
b) Justificar la subvenció en els termes i terminis previstos en la present ordre.  
  
Quarta. Procediment de concessió  
El procediment de concessió d'aquestes ajudes es tramitarà en règim de concurrència competitiva, al qual es refereix l'article 164 de la Llei 1/2015, de 6 de febrer, d'hisenda pública del sector públic instrumental i de subvencions, d'acord amb els principis de publicitat, transparència, objectivitat, igualtat i no-discriminació, i s'iniciarà d'ofici mitjançant la publicació en el Diari Oficial de la Generalitat Valenciana de la present convocatòria, i es publicaran en la Base de Dades Nacional de Subvencions, d'acord amb el procediment que estableix l'article 20 de la Llei 38/2003, de 17 de novembre, general de subvencions, així com en el Diari Oficial de la Generalitat Valenciana.  
  
  
Cinquena. Tramitació del procediment  
L'òrgan competent per a l'ordenació, instrucció i resolució del procediment de concessió de la subvenció serà la direcció general competent en matèria del llibre que, en qualsevol moment del procediment, podrà, d'ofici, acordar totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
  
Sisena. Despeses subvencionables  
1. La dotació total es distribueix segons els blocs següents o àrees d'activitats subvencionables:  
a) Al conjunt d'activitats corresponents a l'apartat 2a) de la base primera d'aquesta ordre es destinarà una dotació del 70 % de l'import global màxim destinat a aquestes ajudes.  
b) Al conjunt d'activitats corresponents als apartats 2b) i 2c) de la base primera d'aquesta ordre es destinarà una dotació del 30 % de l'import global màxim destinat a aquestes ajudes.  
2. Sense perjudici de les dotacions indicades en cada bloc o àrea, quan per raó de falta de sol·licituds o d'incompliments de requisits, no s'esgote la quantia establida per a un dels blocs o àrees d'activitats subvencionables, l'excedent generat incrementarà la dotació assignada a l'altre bloc. En cap cas les subvencions a concedir podran ser superiors a la dotació establida en aquesta convocatòria.  
3. Per a la determinació de la quantia de la subvenció, la dotació econòmica total de cada un dels blocs o àrees d'activitats subvencionables establits es distribuirà proporcionalment tenint en compte que:  
a) Participació en fires: les activitats previstes en l'apartat 2.a de la base primera d'aquesta ordre, se subvencionaran fins al màxim de 200.000 - per entitat sol·licitant.  
b) Programa d'activitats: les activitats previstes en l'apartat 2.b de la base primera d'aquesta ordre se subvencionaran fins al màxim de 120.000 - per entitat sol·licitant.  
c) Despeses de funcionament: les despeses de funcionament generades per l'activitat de les entitats, previstes en l'apartat 2.c de la base primera d'aquesta ordre, se subvencionaran fins al màxim de 50.000 - per entitat sol·licitant.  
4. Les despeses subvencionables hauran d'estar compreses entre l'1 d'abril de 2021 i el 31 de març de 2022, ambdós inclosos, i respondre de manera directa i indubtable a l'activitat subvencionada.  
5. L'IVA serà despesa subvencionable quan l'entitat beneficiària l'abone efectivament i no siga susceptible de recuperació o compensació. En cas que resulte deduïble o que siga procedent l'exempció s'haurà d'acreditar mitjançant el document oportú.  
6. Estan expressament excloses les despeses financeres, d'assessoria jurídica o financera, les despeses notarials i registrals, les despeses pericials i les despeses de garantia bancària.  
  
Setena. Criteris d'atorgament i forma per determinar l'import de la subvenció  
1. Les subvencions seran concedides, d'acord amb els principis de publicitat, transparència, objectivitat, igualtat i no-discriminació, per mitjà del procediment de concurrència competitiva a les entitats sol·licitants que complisquen els requisits establits i realitzen l'activitat objecte de subvenció.  
2. La comissió de valoració s'ajustarà a les fases següents per a l'atorgament de la subvenció:  
  
Fase primera. Comprovació de la documentació  
En primer lloc, es comprovarà que la documentació justificativa que s'adjunta a la sol·licitud acredita suficientment la quantia sol·licitada per l'entitat interessada en concepte de subvenció i s'ajusta a l'objecte establit en aquesta convocatòria de subvencions.  
  
Fase segona. Assignació de la subvenció  
La dotació econòmica de cadascun dels blocs o àrees fixades en l'apartat primer de la base 6a d'aquesta ordre, es distribuirà entre les entitats beneficiàries proporcionalment a les despeses subvencionables establides en la present ordre i respondrà a la fórmula de repartiment «subvenció = (X\*I) /T», tenint en compte que:  
X = dotació econòmica.  
I = inversió justificada de cada persona o entitat sol·licitant.  
T = suma de les inversions justificades de totes les entitats sol·licitants.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
  
Huitena. Comissió de valoració  
L'examen i la valoració dels expedients presentats, així com la consegüent proposta de concessió i denegació de les subvencions, correspondran a una comissió composta per:  
- Presidència: persona titular de la subdirecció general competent en matèria del llibre, nomenada per la persona titular de la direcció general amb competència en la matèria.  
- Vicepresidència: persona titular de la direcció del servei competent en matèria del llibre, nomenada per la persona titular de la direcció general amb competència en la matèria.  
- Vocals: dos persones funcionàries, adscrites a la direcció general competent en matèria del llibre, nomenades per la persona titular de la direcció general amb competència en la matèria.  
- Secretaria: una persona funcionària adscrita a la direcció general competent en matèria del llibre, nomenada per la persona titular de la direcció general amb competència en la matèria, que actuarà amb veu, però sense vot.  
En cas que es produïra alguna vacant, la persona que ocupe la direcció general nomenarà la persona que l'ha de cobrir.  
En allò que no preveu el punt anterior, la comissió ajustarà el seu funcionament al que estableix, sobre òrgans col·legiats de les distintes administracions públiques, la secció 3ª del capítol II de la Llei 40/2015, d'1 d'octubre, de règim jurídic del sector públic.  
La composició de la comissió s'ajustarà al que disposa la Llei 9/2003, de la Generalitat, de 2 d'abril, per a la igualtat entre dones i homes, i al que disposa l'article 51 de la llei 3/2007, de 22 de març, per a la igualtat efectiva de dones i homes.  
  
Novena. Resolució de la convocatòria  
1. L'òrgan instructor, a la vista dels expedients i de l'informe de la comissió, formularà proposta de resolució, que elevarà a la persona titular, o persona en qui delegue, de la conselleria competent en la matèria, que serà la competent per a resoldre, sense perjuí de les disposicions vigents sobre la delegació de l'exercici de competències.  
Una vegada realitzada la proposta de la comissió avaluadora sobre l'adjudicació de quantitats i la denegació de la subvenció de les sol·licituds que no complisquen els requisits previstos en aquesta ordre, es resoldrà aquesta.  
En tot cas, la denegació de la subvenció ha de ser motivada i les raons es faran constar en la indicada resolució.  
2. El termini màxim per a tramitar, resoldre i notificar les sol·licituds sobre les subvencions recollides en aquesta ordre serà de sis mesos a comptar des de la data de publicació. Transcorregut aquest termini sense que s'haja notificat resolució expressa, les sol·licituds es consideraran desestimades per silenci administratiu, de conformitat amb el que disposa la Llei del procediment administratiu comú.  
3. La resolució serà publicada en el Diari Oficial de la Generalitat Valenciana, segons el que disposa la Llei del procediment administratiu comú i l'article 18 de la Llei 38/2003, de 17 de novembre, general de subvencions.  
  
Desena. Justificació de la subvenció  
La justificació de les despeses subvencionables es realitzarà en el moment de la sol·licitud per mitjà de la presentació de factures o altres documents de valor probatori equivalent amb validesa en el tràfic jurídic mercantil o amb eficàcia administrativa, datats entre l'1 d'abril de 2021 i el 31 de març de 2022, ambdós inclosos. Els documents justificatius hauran d'estar referits, de manera indubtable, a les activitats objecte de la subvenció.  
Aquestes factures i documents es presentaran en format original o fotocòpia compulsada i seran marcats per part de l'òrgan gestor amb una estampilla o sistema equivalent, en cas de presentació telemàtica, en què s'indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció; ja que, de conformitat amb la base quinzena, es tracta d'una subvenció compatible amb l'obtenció d'altres subvencions, ajudes, ingressos o recursos que es destinen al finançament d'aquesta activitat, concedits per la Generalitat o altres administracions o ens públics o privats, nacionals, de la Unió Europea o d'organismes internacionals.  
  
Igualment, de conformitat amb l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es procedirà a la comprovació material de l'efectiva realització de l'objectiu de la subvenció i de l'adequat compliment de la seua finalitat mitjançant les activitats subvencionades, en els termes establits en el pla de control previst en la base catorzena.  
  
  
Onzena. Règim de lliurament de pagaments  
1. El pagament s'efectuarà d'una sola vegada, mitjançant transferència bancària, una vegada publicada la resolució d'adjudicació, sempre que les persones o entitats beneficiàries complisquen amb els requisits exigits per la Llei 38/2003, general de subvencions, tal com s'exigeix en la present ordre.  
2. L'aportació de la conselleria competent en matèria del llibre serà, com a màxim, del 100 % del cost de la despesa justificada. Les entitats beneficiàries hauran d'aportar amb càrrec al seu pressupost la part no finançada per la Generalitat.  
3. En cap cas podran realitzar-se pagaments a entitats beneficiàries quan s'haja sol·licitat la declaració de concurs voluntari, hagen sigut o es troben declarades insolvents en qualsevol procediment, o es troben declarades en concurs, llevat que hi haja adquirit l'eficàcia un conveni, estiguen subjectes a intervenció judicial o estiguen inhabilitades d'acord amb el Reial decret legislatiu 1/2020, de 5 de maig, pel qual s'aprova el text refós de la Llei concursal, sense que haja conclòs el període d'inhabilitació fixat en la sentència de qualificació del concurs.  
  
4. No podrà realitzar-se el pagament de la subvenció mentre les persones o entitats beneficiàries no es troben al corrent en el compliment de les seues obligacions tributàries i davant la Seguretat Social o siguen deutores per resolució que declare la procedència de reintegrament.  
5. En el cas de justificar despeses per un import que no siga igual o superior a la subvenció concedida, es procedirà a la minoració de la subvenció proporcional a les despeses efectivament justificades.  
  
Dotzena. Causes de reintegrament  
1. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, general de subvencions, i d'acord amb el que estableix l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
2. De conformitat amb l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, l'entitat beneficiària incorrerà en causa de pèrdua del dret al cobrament i de reintegrament de la subvenció, quan destine la quantitat concedida a la realització d'una activitat o al compliment d'una finalitat prohibida en el títol VI d'aquesta llei  
3. L'òrgan concedent serà el competent per a exigir de les entitats beneficiàries el reintegrament de subvencions per mitjà de la resolució del procediment regulat en el capítol 2 del títol II de la Llei 38/2003, de 17 de novembre, general de subvencions, quan s'aprecie l'existència d'algun dels supòsits de reintegrament previstos en l'article 37 de la mateixa llei, i d'acord amb el que estableix l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Tretzena. Circumstàncies que podran donar lloc a la modificació de la resolució  
Tota alteració de les condicions tingudes en compte per a la concessió de la subvenció, i en tot cas, l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació o revocació de la resolució de concessió, així com al reintegrament de les quantitats percebudes, en els termes establits per l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 37 de la Llei 38/2003, de 17 de novembre, general de subvencions i el corresponent procediment sancionador.  
  
  
Catorzena. Pla de control  
De conformitat amb la previsió de l'article 169.3 de la Llei 1/2015, d'hisenda pública, del sector públic instrumental i de subvencions, s'aprovarà un pla de control de la realització de les activitats subvencionades.  
El pla contemplarà els tipus de control a efectuar: administratius, sobre el terreny, a posteriori i de qualitat, els criteris de selecció de la mostra i el percentatge mínim d'ajuda a controlar sobre el total pagat en la línia pressupostària corresponent.  
Els controls administratius es realitzaran fonamentalment mitjançant la comprovació i control de la documentació de caràcter econòmic, justificativa de l'import concedit que a l'efecte se ha establit en la present ordre com d'aportació preceptiva per la persona beneficiària pel pagament de la subvenció.  
  
Quinzena. Compatibilitat amb altres subvencions i ingressos  
Les subvencions regulades per la present ordre seran compatibles amb la percepció d'altres subvencions procedents de qualsevol administració o ens públics o privats, nacionals o internacionals, així com altres recursos o ingressos per a la mateixa finalitat sempre que el conjunt de totes elles no supere el cost de l'activitat subvencionada.  
Als efectes de control dels límits anteriorment exposats, s'exigirà als sol·licitants una declaració responsable de subvencions en què s'indiquen totes les que tinguen concedides o sol·licitades per al mateix objecte.  
D'acord amb l'article 6 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic als efectes de la tramitació, l'administració farà una comprovació per mostreig de les dades a què es refereixen aquestes declaracions responsables.  
Setzena. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, general de subvencions, i el capítol IV del títol X de Llei 1/2015, de 6 de febrer, d'hisenda pública, del sector públic instrumental i de subvencions.  
  
Dessetena. Tractament de dades de caràcter personal  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46745 València. Correu electrònic: dwsxnjbneoubailkssndzvsl@rry.ve  
b) Delegació de Protecció de Dades de la Generalitat. Passeig de l'Albereda, 16. 46764 València. Correu electrònic: cqh@nub.oe  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: en el cas que figuren com a beneficiàries de la subvenció persones físiques, les seues dades seran comunicades a la Intervenció, adscrita a la Conselleria d'Hisenda. Així mateix, les dades dels beneficiaris seran publicades en la pàgina web de la Conselleria i en el DOGV, així com en el Portal de Transparència de la Generalitat i en la Base de Dades Nacional de Subvencions. La informació que es publique en la BDNS i en el Portal de Transparència estarà disponible l'any de concessió i el següent.  
No obstant això, no es publicaran les dades de les persones que resulten excloses i beneficiàries de la subvenció, quan el mateix objecte de la convocatòria proporcione informació o dades especialment protegides de les previstes en els articles 9 i 10 del Reglament general de protecció de dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o d'altres formes de violència contra la dona. En aquests casos, es procedirà a anonimitzar la informació d'ofici o a instàncies de la persona interessada. En el cas que figuren com a beneficiàries de la subvenció persones jurídiques: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegada de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094  
A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en www.ceice.gva.es/registre-de-tractament-de-dades  
  
Dihuitena. Obligacions en matèria de transparència  
Les entitats privades i persones jurídiques (no en el cas que siguen persones físiques o entitats públiques) que perceben certes ajudes o subvencions estan obligades a publicar determinada informació d'acord amb la normativa en matèria de transparència. La difusió d'aquesta informació es pot realitzar a través de les corresponents pàgines web de les entitats. No obstant això, també poden complir amb aquesta obligació utilitzant la plataforma TEP de la Generalitat.  
Les entitats beneficiàries de subvenció, en aplicació de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 3 de la Llei 2/201, de 2 d'abril, de transparència, bon govern i participació ciutadana de la Comunitat Valenciana, i de l'article 3 del Decret 105/2017, de 28 de juliol, del Consell, pel qual es desenvolupa la Llei 2/2015, de 2 d'abril (DOGV 8118 d'01.09.2017), hauran de complir les següents obligacions en matèria de publicitat activa, sense perjudici de les obligacions establides en l'article 14 de la LGS i altra legislació aplicable:  
a) En el cas d'entitats que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que suposen com a mínim la quantitat de 5.000 euros, haurà de complir les obligacions de publicitat activa recollides en el capítol II del títol I de la Llei 19/2013, de 9 de desembre.  
b) Sense perjudici de l'anterior, en el cas de percebre, durant el període d'un any, ajudes o subvencions de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, haurà de donar-ne l'adequada publicitat, tot indicant almenys l'entitat pública concedent, l'import rebut i el programa, activitat, inversió o actuació subvencionada.  
  
La difusió de la informació que estableix aquesta clàusula s'ha de realitzar a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en: https://gvaoberta.gva.es/va/tep.